
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO „DĖL KRETINGOS RAJONO SAVIVALDYBĖS TARYBOS 2025 M. GRUODŽIO 18 D. SPRENDIMO NR. T2-363 „DĖL KRETINGOS RAJONO SPORTO CENTRO TEIKIAMŲ PASLAUGŲ KAINŲ NUSTATYMO“ PAKEITIMO“

2026-08-
Kretinga

1. Parengto sprendimo projekto tikslai ir uždaviniai.
Pakeisti Kretingos rajono savivaldybės tarybos 2025 m. gruodžio 18 d. sprendimu Nr. T2-363 „Dėl Kretingos rajono sporto centro teikiamų paslaugų kainų nustatymo“ patvirtintas kainas ir lengvatas: nustatyti Kretingos rajono sporto centro valdomos motobolo aikštės nuomos įkainius nekomerciniams ir komerciniams renginiams bei treniruotėms, taip pat suteikti 100 procentų lengvatą motobolo aikštės nuomos mokesčiui ir leisti laikinai naudotis patalpomis, Kretingos motobolo klubui ir motobolo klubui „Kretinga“.
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Pagal Lietuvos Respublikos vietos savivaldos įstatymo 15 straipsnio 2 dalies 29 punktą, išimtinė savivaldybės tarybos kompetencija yra kainų ir tarifų už savivaldybės valdomų įmonių, biudžetinių ir viešųjų įstaigų (kurių savininkė yra savivaldybė) teikiamas atlygintinas viešąsias paslaugas nustatymas (tvirtinimas).
Šiuo metu Kretingos rajono sporto centras teikia paslaugas Kretingos rajono savivaldybės tarybos 2025 m. gruodžio 18 d. sprendimu Nr. T2-363 „Dėl Kretingos rajono sporto centro teikiamų paslaugų kainų nustatymo“ 1 punktu patvirtintomis kainomis. 
Sprendimo projektas parengtas atsižvelgiant į tai, kad Kretingos rajono savivaldybės tarybos 2026 m. birželio 25 d. sprendimu Nr. T2-208 „Dėl Kretingos rajono savivaldybės ilgalaikio materialiojo turto perdavimo valdyti, naudoti ir disponuoti juo patikėjimo teise Kretingos rajono sporto centrui“ biudžetinei įstaigai Kretingos rajono sporto centrui nuo 2026 m. rugsėjo 1 d. patikėjimo teise valdyti, naudoti ir disponuoti perduota motobolo aikštė savarankiškajai savivaldybės funkcijai (kūno kultūros ir sporto plėtojimas, gyventojų poilsio organizavimas) bei įstaigos nuostatuose numatytoms veikloms vykdyti.
[bookmark: _GoBack]Vadovaujantis minėtu sprendimu, Kretingos rajono sporto centras pateikė raštą Kretingos rajono savivaldybės merui ir tarybai su prašymu nuo 2026 m. rugsėjo 1 d. nustatyti naudojimosi motobolo aikšte įkainius nekomerciniams bei komerciniams renginiams ir treniruotėms.
Kretingos motobolo klubas 2026 m. rugpjūčio 17 d. pateikė prašymą Nr. D21-7732, kuriuo prašo sudaryti galimybę treniruotėms ir varžyboms neatlygintinai naudotis motobolo aikšte bei leisti nuo 2026 m. rugsėjo 1 d. iki esamo pastato nugriovimo neatlygintinai naudotis Kretingos motobolo klubo veiklai faktiškai naudojamomis motobolo pastato patalpomis. Taip pat motobolo klubas „Kretinga“ 2026 m. rugpjūčio 7 d. pateikė prašymą Nr. D21-7466, kuriuo prašo sudaryti galimybę motobolo klubo „Kretinga“ jaunimo ir suaugusiųjų komandoms nuo 2026 m. rugsėjo 1 d. treniruotis ir organizuoti likusias 2026 m. Lietuvos motobolo čempionato varžybas Kretingos motodrome, Tiekėjų g. 34, Kretingos m.
Siekiant reglamentuoti perduotos motobolo aikštės naudojimą, nustatyti aiškius nuomos įkainius tretiesiems asmenims bei sudaryti palankias sąlygas Kretingos rajono motobolo komandoms (Kretingos motobolo klubui ir motobolo klubui „Kretinga“) vykdyti treniruočių procesą bei organizuoti varžybas ir renginius, šiuo sprendimo projektu siūloma Kretingos rajono savivaldybės tarybos 2025 m. gruodžio 18 d. sprendimu Nr. T2-363 „Dėl Kretingos rajono sporto centro teikiamų paslaugų kainų nustatymo“ patvirtintų Kretingos rajono sporto centro teikiamų paslaugų kainų 5 skyrių papildyti 5.14–5.17 papunkčiais, nustatančiais motobolo aikštės nuomos kainas nekomerciniams renginiams ir treniruotėms (50 Eur už 1 val. arba 300 Eur už dieną) bei komerciniams renginiams (100 Eur už 1 val. arba 600 Eur už dieną), o 6 skyrių papildyti 6.12 papunkčiu, suteikiančiu 100 proc. nuomos mokesčio lengvatą treniruotėms, nekomerciniams ir komerciniams renginiams Kretingos motobolo klubui ir motobolo klubui „Kretinga“ pagal su Kretingos rajono sporto centru suderintus grafikus.
Kretingos rajono savivaldybės tarybos 2026 m. sausio 29 d. sprendimu Nr. T2-1 patvirtintame Kretingos rajono savivaldybės 2026–2028 metų strateginiame veiklos plane (toliau – Strateginis planas), priemonėje 4-1-1-4-7 „Motobolo aikštės tvarkymas“ numatyta, kad 2026 m. bus griaunamas pagrindinis motobolo pastatas – sporto klubas. Strateginiame plane yra suplanuotos lėšos vakarinių tribūnų tvarkymo darbams, pagrindinio pastato griovimui ir mobilių konteinerinių patalpų nuomai. Pastatas – sporto klubas, registro Nr. 44/587406, pažymėtas plane 1U1p, bendras plotas 1025,24 kv. m, unikalus Nr. 5697-9002-6018, Tiekėjų g. 34, Kretingos m., pagal Kretingos rajono savivaldybės 2016 m. rugsėjo 5 d. turto panaudos sutartį Nr. S1-820 buvo perduotas Kretingos motobolo klubui laikinai neatlygintinai valdyti ir naudotis panaudos pagrindais iki 2026 m. rugpjūčio 31 d. Šiuo metu minėta sutartis dar galioja. Todėl atsižvelgiant į faktinį patalpų naudojimą, gautus motobolo klubų prašymus, taip pat į tai, kad pastatą planuojama nugriauti iki 2026 m. gruodžio 31 d., siekiant sudaryti palankias sąlygas motobolo klubams vykdyti treniruočių procesą ir organizuoti varžybas, tikslinga leisti Kretingos motobolo klubui ir motobolo klubui „Kretinga“ laikinai, iki pastato nugriovimo, neatlygintinai naudotis patalpomis, esančiomis pastate – sporto klube, Tiekėjų g. 34, Kretingoje, vadovaujantis su Kretingos rajono sporto centru suderintais ir pasirašytais patalpų naudojimo dokumentais.
3. Kokių rezultatų laukiama.
Užtikrintas teisinis ir praktinis Kretingos rajono savivaldybės tarybos 2026 m. birželio 25 d. sprendimo Nr. T2-208 įgyvendinimas: nustatyti aiškūs bei skaidrūs motobolo aikštės nuomos įkainiai tretiesiems asmenims ir sudarytos tinkamos sąlygos vietos motobolo klubų veiklai, treniruotėms bei reprezentacinėms varžyboms ir renginiams rengti.
4. Lėšų poreikis ir šaltiniai.
Sprendimui įgyvendinti papildomų lėšų iš Savivaldybės biudžeto nereikės.
5. Kiti sprendimui priimti reikalingi pagrindimai, skaičiavimai ar paaiškinimai.
-
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės akto projektas antikorupciniam vertinimui neteikiamas.
7. Autorius ir autorių grupės. 
Kultūros ir sporto skyriaus vyriausioji specialistė Dovilė Višinskienė
